钦定古今图书集成/理学汇编/经籍典/第084卷 > 宋王宗传童溪易传 > 《易传发题》
## 钦定古今图书集成/理学汇编/经籍典/第084卷 > 宋王宗传童溪易传 > 《易传发题》

《易》果何物邪？闻诸夫子曰：“生生之谓易。”又曰：“《易》无体”；
又曰：“其为道也屡迁，危者使平，易者使倾。其道甚大，
百物不废，惧以终始，其要无咎。此之谓《易》之道也。”盖
尝即是数语而兼味之。夫天下有生生不穷之理，随
在随有，无所间断，在天地则为变化，在事物则为消
息，在生民则为日用，在圣贤则为德业，在君子小人
则为进退，在昼夜则为晦明，在古今则为往来，新故
之迭更也。是理也，相轧相推，有当有否，而吉凶以生。
圣人悯斯人之流转于吉凶之域，而莫知所避就也，
故告之以无危不平，无易不倾之说，而曰此物理之
固然者，而莫之废也。人能终始以致其惧，则无咎矣。
然则《易》之为《易》，其大旨可知矣。程河南曰：“《易》，变易也。
随时变易以从道也。”殆谓是欤。